Eksempel: Min håndværker siger, at der er lavet en fejlkonstruktion og der er risiko for skade.
Vi møder ofte kunder, der har haft en håndværker på besøg. Håndværkeren har konstateret, at noget er lavet håndværksmæssigt forkert, da det blev udført. Det kunne fx være en tagkonstruktion.
Konstruktionen har ikke givet nogle skader på bygningen, selvom det ud fra en håndværksmæssig vurdering er udført på en uhensigtsmæssig måde. Huset kan altså sagtens bruges på normal vis.
For at få hjælp fra ejerskifteforsikringen, skal der være en skade på huset. Det kan fx være vand gennem huller i taget eller kraftig nedbøjning på tagbelægningen. Er der ikke en egentlig skade, så kan vi desværre ikke hjælpe, da den uhensigtsmæssige konstruktion ikke forhindrer dig i at bruge huset.
Det er derfor ikke dækket.